Bai wa matasa damar tsayawa takara ya kara karfafa mu – Shafi
Bai wa matasa damar tsayawa takara ya kara karfafa mu – Shafi’u Rafukka
By Ahmed Kabir S/kuka, a Katsina | Publish Date: Jun 22 2018 2:00AM
Shafi’u Rafukka
Daya daga cikin matasan ’yan siyasa a Jihar Katsina na jam’iyar PDM ya ce yanzu ne suka san ana siyasa a kasar nan.
Alhaji Shafi’u Halilu Rafukka wanda ke da niyar tsayawa takarar kujerar Gwamna a zabe mai zuwa na 2019 ne ya bayyana haka a lokacin da yake zantawa da wakilian Aminiya a Katsina, inda ya bayyana dalilina da suka sa zai tsaya takarar kujerara Gwamnan Jihar Katsina duk da cewa shi matashi ne, “kowane lokaci mu matasa ’yan siyasa ke amfani da mu wajen yakin neman zabe, ana mana romon baka da cewa mu ne jagororin gobe, amma da zarar anci zaben shi ke nan an yi watsi da mu. Irin hakan ke sawa a samu masu shaye-shayen miyagun kwayoyi wani lokaci ma har ta kai ga sace-sace da sauran miyagun aiki. To goben da ake cewa cikin ikon Allah gashi ta zo.
“Wannan dama da muka samu ta yin jagoranci a kowane sashe a kasar nan ya kara mana kwarin gwiwa. Bisa wancan dalili da sauran wasu dalilan suka sa bayan shawarwari da kuma neman hadin kai tare da lura da irin yadda har yanzu gwamnati mai ci yanzu ta gaza cika alkawurran da ta yi wa jama’a ya sa nake son fitowa takarar kujerar Gwamna a Jihar Katsina. Kuma in an zabe ni a matsayin matashin farko da zai rike wannan kujera da yardar Allah, to zan kawo abubuwa iri-iri wadanda za su ciyar da jihar da al’ummarta gaba.”
Da ya juya kan batun cewa sakar wa matasa ragamar shugabanci zai iya kawo matsaloli, Shafi’u cewa ya yi, “Ai don tabbatar da cewa mu ne kashin bayan cigaba al’umma, in har muka samu wannan dama, musamman in Allah Ya sa na hau kujerar, to akwai wurare da yawa da zan tabo a lokacin mulkin. Misali, akwai sashen ilmi musamman makarantu wadanda cinkoso ya yi masu yawa, ga karancin malamai da kayan aiki da karancin ilmin koyarwar da suke da shi da sauran matsalolin da suka shafi ilmin,wanda in sha Allahu abin zai zamo tarihi a cikin kankanin lokaci.”
Shafiu ya kara da cewa harkokin noma da sana’o’i na daga cikin abubuwan da in ya samu wannan nasara zai mayar da hankali akansu, “Batun matasa ai ba sai ance komai a kan shi ba. Yaya matashi na gwamna sannan kuma ace bai kula da rayuwar ’yan uwansa ba? Ai abin farko da zan fara duba wa shi ne mene ne dalilin da ya sa suke zaune haka nan babu abin yi, bayan wasu tuni sun kammala karatunsu? Su ma wadanda ba su da ilmin mene ne ya kamata ayi masu? Hakika ba a cewa gwamnati za ta wadata kowa da aikin yi, amma zan yi kokarin bullo da wasu hanyoyin ciki kuwa har da kokarin ganin cewa an samu karuwar kamfanoni da harkokin kasuwanci da sauran irinsu. Batun ma’aikata kuwa, baya ga kara inganta biyansu albashinsu cikin lokaci, akwai maganar ciyar da su gaba cikin lokaci ba tare da samun jinkiri ba.”
Daga karshe kuma Alhaji Shafi’u ya yi kira ga matasa cewa: “Ina fata za a yi watsi da bangar siyasa ta tayar da hankali da tarzoma wadda kan janyo asarar dukiyoyi da rayuka kuma mafi yawa a kanmu abin yake karewa. Mu yi siyasa cikin hankali da natsuwa. Sannan kuma mu yi wa iyayenmu a fuskar siyasa ladabi tare da sanya su a gaba a inda muka ga abin ya fi karfinmu.”